SISB ตั้งเป้ารายได้ปี 66 โตกว่า 20% พร้อมเปิด 2 สาขาใหม่ “นนทบุรี-ระยอง” ส.ค.นี้
SISB เปิดงบปี 65 รายได้โต 25% จ่อปันผล 0.16 บ. XD 9 มี.ค.66 จ่าย 24 เม.ย.66 ตั้งเป้ารายได้ปี 66 โตกว่า 20% พร้อมเปิดโรงเรียน 2 สาขาใหม่ “นนทบุรี-ระยอง” ส.ค.66 หนุนจำนวนนักเรียนเพิ่มเป็น 3,700 คน
SISB ตั้งเป้ารายได้ปี 66 โตกว่า 20% พร้อมเปิดโรงเรียน 2 สาขาใหม่ “นนทบุรี-ระยอง” ส.ค.66 หนุนจำนวนนักเรียนเพิ่มเป็น 3,700 คน
24 ก.พ. 2566

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยผลการดำเนินงานปี 2565 บริษัทฯ มีรายได้รวม 1,339.97 ล้านบาท เพิ่มขึ้น 25.09%  จากช่วงปีก่อนที่มีรายได้รวม 1,071.24 ล้านบาท
สำหรับปัจจัยที่สนับสนุนให้รายได้ปรับตัวเพิ่มขึ้น เนื่องจากมีจำนวนนักเรียนทั้งไทยและต่างชาติเข้ามาเรียนมากขึ้น ส่งผลให้จำนวนนักเรียนเพิ่มขึ้นเต็มไตรมาส มีการจัดกิจกรรมต่างๆ ได้ตามปกติ รวมทั้งบริษัทฯสามารถบริหารจัดการต้นทุนค่าใช้จ่ายได้อย่างมีประสิทธิภาพอีกด้วย
“หลังจากสถานการณ์การแพร่ระบาดไวรัสโควิด –19 คลี่คลาย SISB กลับมาเปิดการเรียนการสอนได้ตามปกติ ทำให้มีจำนวนนักเรียนไทยและต่างชาติกลับเข้ามาเรียนในโรงเรียนมากขึ้นอย่างต่อเนื่อง ช่วยผลักดันให้จำนวนนักเรียนเพิ่มมากขึ้น โดย ณ วันที่ 31 ธันวาคม 2565 มีจำนวนนักเรียนรวมอยู่ที่ 3,114 คน ขณะเดียวกันบริษัทฯ ยังสามารถควบคุมต้นทุนค่าใช้จ่ายได้อย่างมีประสิทธิภาพทำให้ภาพรวมการดำเนินธุรกิจเติบโตได้ตามเป้าหมาย”  
พร้อมกันนี้ที่ประชุมคณะกรรมการบริษัท ในวันที่ 23 กุมภาพันธ์ 2566 ได้มีมติอนุมัติเสนอต่อที่ประชุมสามัญผู้ถือหุ้นจ่ายเงินปันผลงวดประจำปี 2565 ในอัตราหุ้นละ 0.16 บาท โดยขึ้นเครื่องหมาย XD วันที่ 9 มีนาคม 2566 และกำหนดจ่ายเงินปันผลวันที่ 24 เมษายน 2566
สำหรับแผนการดำเนินธุรกิจในปี 2566  บริษัทฯ ตั้งเป้าหมายจะมีจำนวนนักเรียนรวมแตะระดับ 3,700 คน  ภายในปี 2566  เนื่องจากจำนวนนักเรียนใหม่ทั้งในและต่างประเทศมีจำนวนมากขึ้น และมีสัญญาณที่ดีอย่างต่อเนื่อง ประกอบกับ บริษัทฯ มีแผนขยายโรงเรียนนานาชาติไปในทำเลที่มีศักยภาพ ซึ่งส่งเสริมให้ผู้ปกครองและนักเรียนสามารถเข้าถึงโรงเรียนนานาชาติของกลุ่มบริษัทได้มากขึ้น
นอกจากนี้ บริษัทฯ ตั้งเป้าหมายการเติบโตระดับไม่ต่ำกว่า 20% จากปีก่อน โดยมีปัจจัยสนับสนุนหลักๆ มาจากโรงเรียนกลับมาทำการเรียนการสอนได้ตามปกติ ทำให้สามารถรับรู้รายได้จากการจัดกิจกรรมต่างๆ ที่เข้ามามากขึ้น รวมทั้งจะมีจำนวนนักเรียนเพิ่มขึ้นจากการเปิดสาขาอีก 2 แห่ง ได้แก่ โรงเรียนนานาชาติสิงคโปร์นนทบุรี  และโรงเรียนนานาชาติสิงคโปร์ระยอง  ซึ่งการก่อสร้างใกล้แล้วเสร็จ และพร้อมเปิดให้บริการการศึกษาได้ในเดือนสิงหาคม ปี 2566 สอดคล้องกับวิสัยทัศน์ของบริษัทฯ ที่มุ่งมั่นเป็นผู้ให้บริการการศึกษาคุณภาพชั้นนำที่ทุกคนเข้าถึงได้
“หลังจากจีนเปิดประเทศ เชื่อมั่นว่าจะมีนักเรียนที่จะทยอยเข้ามาเป็นนักเรียนใหม่อย่างคึกคัก เพราะด้วยจุดเด่นของคุณภาพการศึกษาของ SISB โดยที่ผ่านมานักเรียนของ SISB ได้รับการตอบรับให้เข้าศึกษาต่อในมหาวิทยาลัยที่มีชื่อเสียงทั้งไทยและต่างประเทศ ทั้งจากประเทศในภูมิภาค ยุโรป อเมริกา ออสเตรเลีย และ เอเชีย ซึ่งล้วนเป็นมหาวิทยาลัยที่อยู่ในระดับชั้นนำทั้งสิ้น ผู้ปกครองจึงให้ความสนใจในการที่จะให้บุตรหลานเข้ามาศึกษาในประเทศไทย ซึ่งคาดว่าในอนาคตสัดส่วนของนักเรียนต่างชาติจะเพิ่มขึ้นตามลำดับ” นายยิว ฮอค โคว  กล่าวในที่สุด